cyanic-selkie/wikianc huggingface dataset:
ACF Fiorentina
Il principi
La Fiorentina pigliet part al champiunedi da Serie B (la seguonda liga taliauna da ballapè) pella prüma vouta illa stagiun 1929/30, ch'ella glivret a la quarta plazza. Ella guadagnet la Serie B la stagiun seguainta e cun que gnit promovida per la Serie A. Dal 13 settembre 1931 gnit inauguro il nouv "Stadio Comunale" (il nom dal quêl gnit müdo pü tard in "Stadio Artemio Franchi") cun üna partida cunter l'Admira Vienna. Cun que eira la Fiorentina pronta per sieu prüm champiunedi da Serie A eir in quist reguard.
Düraunt ils ans seguaints as tgnet'la fich bain: il meglder plazzamaint füt il terz rang obtgnieu i'l champiunedi 1935/36; tuottüna a fin stagiun 1937/38 gnit'la relegeda in Serie B.
Il prüm success
Illa stagiun 1939/40, dalum turneda in Serie A, ragiundschet la Fiorentina la 12. plazza: ella vaiva 24 puncts scu AC Liguria e Napel, ma restet in Serie A pella megldra differenza da gols. Siand cha la Fiorentina mantgnet la Serie A be cun furtüna, guadagnet'la scu outsidra la Coppa Italia 1939/40. Il finel gnit giuvo als 15 gün 1940 a Firenza cunter il Genoa: la Viola vaindschet 1-0 grazcha ad ün gol da Mario Celoria fat al 26. minüt.
Il prüm Scudetto - Montuori e l'"Era Hamrin"
thumb|150px|right|Kurt Hamrin Illa stagiun 1955/56 guadagnet la Fiorentina sieu prüm Scudetto. Il president da quel temp, l'industriel Enrico Befani, e'l treneder Fulvio Bernardini fettan üna squedra fich ferma. Il gö offensiv da la Fiorentina gnit fich amegldro pustüt da l'attacheder argentin Miguel Montuori e dal brasiliaun Julinho, stimo da Bernardini scu la megldra ela dretta dal muond. Düraunt tuot il champiunedi perdet la squedra be l'ultima partida, 1-3 cunter il Genoa.
Zieva sieu prüm Scudetto as classifichet la Fiorentina scu seguonda mincha champiunedi fin 1960.
Dal 1957 ragiundschet la Fiorentina il finel da la Coppa dals Champiuns d'Europa, cha tuottüna perdet 2-0 cunter il Real Madrid.
Davent dal champiunedi 1958/59 giuvet illa Fiorentina l'attacheder svedais Kurt Hamrin, chi restet culla Viola fin 1967; cun 151 gols in 289 partidas fet el ün record da club chi gnit amegldro da Gabriel Batistuta be zieva püssas decennis.
Zieva avair pers ils finels dal 1958 e 1960, dal 1961 guadagnet la Fiorentina darcho la Coppa Italia. Impü dal 1961 guadagnet'la la Cuppa dals Vaindscheders da Coppas cunter Glasgow Rangers. L'an zieva ragiundschet il finel da listessa Coppa, ma'l perdet cunter l'Atlético Madrid.
Oters success e successiv declin
La Fiorentina guadagnet sia quarta Coppa Italia dal 1975. Tuottüna l'an zieva perdet già in l'ochevel finel da la Coppa dals Vaindscheders da Coppas cunter l'equipa tudas-cha orientela Sachsenring Zwickau.
La perioda dals grands success eira glivreda definitivamaing: düraunt ils ans seguaints ragiundschet la Fiorentina quasi adüna auncha rangs d'üna cifra, ma vairs success nu gnittan, e zieva quatter ans suot la media gnit'la relegeda in Serie B a fin stagiun 1992/93.
L'"Era Cecchi Gori" e Batistuta
thumb|150px|right|Gabriel Batistuta La relegaziun dal 1993 füt uschè surprendenta ed inaspetteda scu'l guadagn dal champiunedi 1968/69, perque cha l'equipa disponiva d'ün potenziel fich grand, chi faiva crajer d'esser capabel da fer üna stagiun megldra cu quellas dals ultims ans: nempe illa squedra giuvaivan - traunter oter - Stefan Effenberg, Brian Laudrup, Francesco Baiano e pustüt Gabriel Batistuta.
Dal 1993 dvantet Vittorio Cecchi Gori, producent da films, president da la Fiorentina impè da sieu bap Mario, mort dandettamaing. Cun sieas metodas na incuntestabels vaiva'l ambiziun e mezs finanziels per fer dvanter darcho la Fiorentina ün club cun success.
La part fondamentela da la squedra relegeda in Serie B gnit tgnida e cumpletteda cun giuvens talents, uschè cha la Fiorentina, treneda da Claudio Ranieri, gnit dalum promovida in Serie A.
Düraunt la stagiun seguainta dvantet Batistuta il champiun da gols da Serie A cun 26 gols e ragiundschet la Fiorentina la deschevla plazza. In tuot fet Batistuta culla Viola 168 gols (152 in Serie A e 16 in Serie B) e cun que surpasset il vegl record da Hamrin.
Già illa stagiun 1995/96 guadagnet l'equipa sia quinta Coppa Italia in battand in finel l'Atalanta Bergam 1-0 a Firenza e 2-0 a Bergam. Cun quecò as qualifichet'la pella Supercoppa taliauna, ch'ella giuvet cunter l'AC Milan, equipa champiunessa d'Italia. La coppa gnit guadagnet da la Viola, chi vaindschet il matsch a Milaun 2-1.
Ils champiunedis seguaints gnittan caraterisos da sforzs per rinfurzer inavaunt l'equipa; que chaschunet però eir qualche cumpra sbaglieda - memma precipiteda e chera - ed üna politica finanziela ruinusa, chi pü tard vess pudieu mner auncha üna vouta a noschas consequenzas.
La terza plazza ragiunta i'l champiunedi 1998/99 det il dret a la Fiorentina da piglier part a la Champions League però be üna vouta, ed illa stagiun 2000/01 guadagnet'la sia sesta Coppa Italia.
Il concuors e la nouva fundaziun
thumb|150px|right|Christian Riganò Üna prüma melcuntantezza füt la partenza da Batistuta, chi get a l'AS Roma zieva la fin dal champiunedi 1999/2000.
In avuost 2000 manchantet la Fiorentina inaspettatamaing la qualificaziun a la Champions League cunter l'equipa outsidra Helsingborgs IF: ils svedais vaindschettan 1-0 il gö a chesa ed il seguond gö glivret sainza gols. Cun que get la Fiorentina be in Coppa UEFA; la Viola gnit battida già illa prüma partida cunter la squedra austriaca FC Tirol (1-3 il prüm gö, 2-2 il seguond). Pervi da quests insuccess illa stagiun 2000/01 manchettan a la Fiorentina las entredgias calculedas pella partecipaziun a concurrenzas internaziunelas: cun que eira deda sia via vers il concuors.
Problems relevants - na dal tuot inaspettos - cumparittan a mited 2001, cur cha la situaziun finanziela nu lubiva pü a pajer ils salaris dals giuveders ed a servir seguond uorden obligaziund da var $ 50.000.000. Vittorio Cecchi Gori as det fadia bainschi d'investir oters raps per la squedra, ma nu pudetcreer üngüna basa finanziela sufficiainta. Ma Cecchi Gori a la fin finela eira considero da la pü granda part dals fans d'esser sto insomma be la cuolpa da la crisa, que chi culminet als 18 avrigl 2002 in üna demonstraziun a Firenza cunter il president cun 30.000 partecipants. A fin champiunedi gnit la Fiorentina relegeda in Serie B; zieva gnit sia licenza piglieda davent, e la Fiorentina gnit missa suot administraziun güdiziela. Pervi da l'insolvenza nu pudet la squedra niauncha cumanzer la Serie B: a la fin finela gnit il club danövmaing furmo cul nom Florentia Viola. Il nouv proprietari, Diego Della Valle (fabricant da s-charpas) rivet a permetter la partecipaziun da l'equipa a la Serie C2 (la quarta liga taliauna da ballapè), schabain cha que nu füss previs il prüm i'l reglemaint e cha las prescripziuns vessan dicto la cupicha i'ls champiunedis dals amatuors.
L'equipa füt steda buna da dominer da maniera suverauna la Serie C2; champiun da gols füt Christian Riganò cun 30 gols, e cun que gnit la squedra promovida in Serie C1 (la terza liga taliauna da ballapè).
Eir per la Fiorentina svessa nu füt la decisiun dal tuot sainza problems, siand cha in quel mumaint eira la preparaziun pella Serie C1 già pü u main glivreda e dimena stuvaiva la squedra gnir rinfurzeda adequatamaing. Ma cun bger dun d'improvisaziun füttan treneder e direcziun dal club buns a furmer üna pussaunta squedra pella Serie B, ed illa stagiun 2003/04 - darcho auncha grazcha als numerus gols da Riganò - ragiundschet la Fiorentina la sesevla plazza, chi daiva il dret da giuver ün matsch cunter la squedra al 15. rang da Serie A per avair üna plazza i'l seguaint champiunedi da la liga la pü ota. La Viola vaindschet cunter l'AC Perugia (1-0 il prüm gö a Perugia, 1-1 il seguond a Firenza), e cun que turnet l'equipa darcho in Serie A, illa quela i'l champiunedi 2004/05 grataget'la a mantgnair la categoria be a l'ultim matsch.
La Fiorentina glivret il champiunedi 2005/06 cun surpraisa culla quarta plazza da Serie A e culla qualificaziun a la Champions League, na scu ultim grazcha a l'excellent attacheder Luca Toni, chi dvantet il champiun da gols da Serie A cun 31 gols.
Svilup actuel
thumb|right|150px|Luca Toni Zieva la fin da la stagiun 2005/06 antivet la Fiorentina i'l buogl dal s-chandel i'l quel gnit stratta aint la Juventus Turin. Diego Della Valle e sieu frer Andrea vaivan resistieu per lönch a l'uschè dit "Sistem Moggi", ma tuottüna a la fin finela illa stagiun 2004/05 s'arrandschettane cun que pe impedir üna relegaziun quella vouta imminenta. Zieva cha la Fiorentina gnit il prüm proclameda relegeda ufficielmaing in Serie B, illa sentenzcha d'appellaziun gnit'la cundamneda ad üna reducziun da 19 puncts pella stagiun seguainta, ma pudet rester in Serie A. Impü illa stagiun 2006/07 nu pudet'la piglier part ad üngüna concurrenza internaziunela, perque ch'oters 30 puncts la gnittan subtrahos retroactivamaing pella stagiun passeda. Pünavaunt nu pudettan ils frers Andrea e Diego Della Valle avair funcziuns uffizielas illa ballapè taliauna per trais ans resp. trais ans e nouv mais. Als 27 october 2006 diminuit il tribunel da cumpromiss dal C.O.N.I. (il Comitè olimpic naziunel taliaun), scu ultima instanza d'appellaziun, la reducziun da puncts da 19 a 15 pella stagiun currainta.
Correspundantamaing greivas paraivan las perspectivas pel champiunedi 2006/07; tuottüna grataget la Fiorentina a tgnair Luca Toni, e l'expert treneder Cesare Prandelli, chi vaiva fat già illa stagiun precedainta üna excellenta lavur a Firenza, det l'attacha a la missiun cun üna squedra fich motiveda. Già a l'8. matsch gnit la reducziun da puncts egualiseda ed al 15. bandunet la Fiorentina ils rangs da relegaziun. Al cumanzamaint da dicember 2011 guadagnet Cesare Prandelli il premi "Treneder da l'an".
A la fin da la prüma runda, als 14 schner 2007, as chattaiva la Fiorentina a la 14. plazza, in contact cul center da la glista da rangs e cun set puncts da distanza da la zona da relegaziun: sainza la reducziun da 15 puncts füss la Viola steda a la quarta plazza in quel mumaint.
A fin champiunedi ragiundschet la Fiorentina la quinta plazza, chi la daiva il dret a piglier part a la Coppa UEFA. Cun be 31 gols piglios düraunt 38 matschs disponet'la da la megldra defaisa da la Serie A; sainza la reducziun da puncts füss'la steda a la terza plazza.
Zieva la partenza da Luca Toni vers il Bayern Minca, illa stagiun 2007/08 nu currespundet la Fiorentina dal tuot a las aspettativas, chi sainza dubi eiran fich otas; almain gnittan ragiunts il quart finel da Coppa Italia (duos voutas 1-2 cunter Lazio Roma e dafatta il semifinel da Coppa UEFA (0-0 e 2-4 cunter Glasgow Rangers). La quarta plazza ragiunta in Serie A la det il dret da piglier part als güs da qualificaziun da la Champions League; la Viola ragiundschet la fasa a gruppas da la coppa in vaindschand cunter Slavia Prag (2-0 a chesa, 0-0 d'utrò).
Eir i'l champiunedi 2008/09 nu currespundet la Fiorentina a las aspettativas da sieus fans; tuottüna ragiundschet'la darcho la quarta plazza in Serie A. Da l'otra vart gnittan sieus fans dischillus tres eliminaziuns premadüras in Coppa Italia ed i'ls gös da qualificaziun da Champions League e tres la sconfitta in semifinel da Coppa UEFA cunter Ajax Amsterdam.
Als 24 settembre 2009 demischiunet il president Andrea Della Valle, zieva ch'el gnit criticho il prüm dals fans pervi da sia politica da marcho. Pustüt gnit el inculpo da nun avair substituieu adequatamaing il giuveder central Felipe Melo, emigro a la Juventus Turin, squedra rivela da la Viola da vegl innò. Al cuntrari dals fans as solidarisettan la squedra e'l treneder unanimamaing cul demischiuno Della Valle.
Meglders 10 giuveders per matschs e gols
thumb|150px|right|Giancarlo Antognoni Situaziun: champiunedi taliaun 2010/11; matschs e gols be i'ls champiunedis naziunels.
Fans
thumb|250px|right|Fans da la Fiorentina Il club ho fat ferm risch a Firenza scu eir in Toscana, da la quela la Fiorentina es sainza dubi l'equipa da ballapè la pü importanta pervi da sia continuited in Serie A, ed ho bgers fans. Quist liam as manifesta na scu ultim in ün grand numer da possessurs d'abunamaints. Dafatta cur cha la squedra giuvet in Serie C2 düraunt il champiunedi 2002/03, det que 16.648 abunents; illa stagiun 1996/97 s'amuntet il numer dals abunamaints vendieus a 32.620.
Las activiteds dals fans vegnan coordinedas dal Centro di Coordinamento dei Viola Club e da la gruppa rivalisenta Associazione Tifosi Fiorentini, ma ad existan eir clubs autonoms. In tuot do que 282 "Viola Clubs" registros cun var 20.000 commembers; els as chattan pustüt - s'inclegia - a Firenza ed in Toscana, ma eir in l'Italia restanta ed a l'ester: uschè do que trais clubs i'ls Stedis Unieus da l'America, duos in Frauntscha, Granda Britannia ed Africa, ün in Spagna, Svizra, Rumenia, Albania, Russia, Malta, Giapun, China e Nouva Zelanda.
Eir scha tuot las gruppas nun as voulan bain las ünas las otras, sune daperüna davart il sustegn taunt scu pussibel da "lur" Fiorentina cun absolut ingaschamaint. Ellas as perinclettan eir davart il cumport invers ils vegls "inimihs mortels" da la Juventus Turin, que chi in passo ho chaschuno - melavita na d'inrer - eir violentas dispüttas traunter ils fans d'amenduos clubs in occasiuns d'inscunters directs. Impè haune üna stretta amicizcha culs fans da Hellas Verona e FC Turin.
Nassau
Nassau è la chapitala da las Bahamas, in stadi insularic en l'Atlantic dal nord. Cun 210'832 abitants è Nassau la pli gronda citad dal stadi insularic. Ella schai sin l'insla New Providence ed è il center bancari e da commerci da la terra. Nassau è vegni fundà l'on 1656 da colonialists brits. Entras la politica da taglias fitg liberala vegn il stadi bainstants en il 20avel tschentaner.
thumb|left|Charta da las Bahamas cun la chapitala Nassau
Lingua tirca
La lingua tirca (tirc: Türkçe, Türk dili) è ina lingua altaica e la lingua uffiziala da la Tirchia e da la Cipra del nord.
Rouge TV
Rouge TV [] è in emettur da televisiun da divertiment privat da la Svizra romanda. El appartegna a la gruppa da medias svizra Unicast, proprietaria dals radios Rouge FM e Yes FM sco era da plirs web radios e paginas d'internet.
Istorgia da l'emettur
Rouge TV è vegnì lantschà ils 18 da november 2008 e derasà a l'entschatta en la purschida da basa digitala da la Cablecom en tut ils chantuns romands. Rouge TV è sa profilà sco il chanal da divertiment e musical da la Svizra romanda. El sa drizza a giuvens e giuvens creschids romands.
Moesa
Il num Moesa stat per
Büvetta Tarasp
La Büvetta Tarasp a Nairs dasper l’En es ün monumaint cultural i’l cumün svizzer da Scuol in Engiadina bassa.
Istorgia & architectura
Cul fabricat da la chasa da cura da Tarasp da l’architect Felix Wilhelm Kubly dal 1864 es creschü il nomer dals giasts benestants. Las auas fortas gnivan pumpadas i’ls implants da la chasa da cura. A quist success es segui il fabricat dad üna halla rapreschantativa. Dal 1874 fin al 1876 es la halla cun las funtanas da sal da Glauber gnüda fabrichada tenor ils plans da Bernhard Simon. I’s tratta dad üna halla lungainta per flanar e baiver cun peida; vers la muntogna daiva butias, e da la vart da l’En grondas fanestras ad arch ed in fuond da la halla üna rotunda octangulara per las trais funtanas Bonifacius, Emerita e Lucius.
L’architect Men Duri Arquint ha progettà dal 2015 ün’installaziun da glüm sco glüm d’avis fin chi cumanzessan las prümas lavurs da sanaziun. L’architect grischun ha transfuormà la sala da baiver in üna gemma da culurs “verdas smaragd-türkisas”.
Cun la chasa da cura Tarasp da Felix Wilhelm Kubly, la Villa Victoria e la chasa da bogn anteriura fuorma la Büvetta Tarasp l’Ensemble Nairs.
Monumaint cultural
La halla da baiver es ün monumaint cultural da la categoria A ed es inscritta illa glista dals bains culturals da Scuol.
Manama
thumb|300px|Manama (davosvart, cun l'insla [[al-Muharraq|Muharraq davantvart)]]
Manama è la chapitala dal Bahrain. A Manama vivan radunt 150'000 carstgauns, bunamain in quart dals abitants dal Bahrain. Cunquai è Manama la pli gronda citad dal stadi. Manama è situà en il nord da l'insla al Golf persic. En cronicas islamas vegn la citad numnada la prima giada l'onn 1345.
Eroport da Lien Khuong
200px|right|thumb|L'eroport da Lien Khuong L'Eroport da Dong Hoi (IATA: DLI, ICAO: VVDL) è l'eroport da la citad vietnamaisa da Da Lat da la regiun Tay Nguyen, Vietnam. L'eroport sa chatta 26 km distant dal center da la citad. Las lavurs da construcziun èn vegnidas cumenzadas l'onn 1930 ed èn vegnidas terminadas en il mars 1933. La lunghezza da la pista da partenza ed atterrament munta a 3'048 m e la largezza munta a 45 m.
Losanna (district)
thumb|right|Vopna da Losanna (district) |thumb|300px|District da Losanna Il District da Losanna è in district svizzer dal chantun Vad.
Linguas frisas
Il fris (fris dal vest Frysk, fris dal nord p. ex. Fresk u Frasch – sco cumpromiss interdialectal era friisk; fris da Saterland Fräisk) è ina gruppa da trais linguatgs che fan part dal rom nordgermanic dals linguatgs vestgermanics. thumb|250px|Il territori nua ch'i vegn discurrì il fris
Ils trais linguatgs èn
Il fris da l'ost è mort or en quasi tut l'intschess anteriur, be la varietad da Saterland vegn anc discurrida da 1000 fin 2500 persunas en la vischnanca da Saterland, en la Saxonia Inferiura tudestga.
Val Bregaglia
La Bregaglia (, lumbard: Bregaia, tudestg: Bergell, talian: Val Bregaglia) è ina val en las muntognas grischunas da pli u main 30 km da lunghezza. La Bregaglia vegn percurrì dal flum Maira.
Andrea Vitali
Andrea Vitali (* Bellano, 5 favrer 1956) es ün scriptur e meidi taliaun.
Biografia
El es marido cun Manuela, ho ün figl - Domenico -, habitescha e lavura scu meidi in sieu lö da naschentscha.
Daspö 1990 publicha Vitali raquints e romans; sia prüma ouvra litterara füt il roman cuort Il Procuratore, inspiro dad istorgias quintedas da sieu bap ; cun que guadagnet el il “Premio Montblanc” scu meglder giuven. Dal 1996 vaindschet el il “Premio letterario Piero Chiara” cun L’ombra di Marinetti, ma’l success da nom e da pom rivet dal 2003 grazcha al roman Una finestra vistalago, chi fet guadagner a Vitali il “Premio Grinzane Cavour” ed il “Premio Bruno Gioffrè” dal 2004.
Dal 2004 guadagnet Vitali il “Premio Dessì” cul roman La signorina Tecla Manzi scu megldra ouvra narrativa; dal 2006 surgnit el il “Premio Bancarella” cul roman La figlia del Podestà, cul quêl el pigliet part eir al finel dal “Premio Stresa”.
Dal 2008 obtgnet el il “Premio Boccaccio” per sia ouvra cumpletta, pustüt per La modista, cul quêl Vitali guadagnet eir il “Premio Hemingway”. Sieu roman Almeno il cappello vaindschet il “Premio Procida Isola di Arturo Elsa Morante”, il premi da la giuria dal “Premio Campiello” e pigliet part al finel dal “Premio Strega”.
Stil
Quasi tuot las istorgias da las ouvras da Vitali haun lö in “sia” Bellano e trattan da la vita quotidiauna d’üna pitschna vschinauncha e da sieus abitants: listess gener litterar d’oters scriptuors taliauns scu Mario Soldati e Piero Chiara.
Ils cudeschs da Vitali sun gnieus tradüts in Frauntscha, Germania, Serbia, Grecia, Rumenia, Portugal, Pajais Bass, Belgia, Spagna e Ungiaria.
Joseph Conrad
thumb|200px|Joseph Conrad Joseph Conrad, atgnamain Józef Teodor Nałęcz Konrad Korzeniowski, (* 3 da december 1857 a Berdytschiw, Imperi russ, oz Ucraina; † 3 d’avust 1924 a Bishopsbourne, Gronda Britannia) è stà in scriptur polonais-britannic.
Cumbain che Conrad na discurriva fin en la vegliadetgna da bundant 20 onns betg englais, vala el sco in dals pli impurtants scripturs dal 19avel tschientaner ch’han scrit lur ovras en lingua englaisa. Si’ovra è influenzada da las experientschas da Conrad cun l’imperi colonial britannic, da ses engaschaments tar la marina mercantila franzosa e britannica sco er da sias regurdientschas vi da sia patria polonaisa. Il relasch litterar da Conrad vegn attribuì a la moderna e per part al realissem dal 19avel tschientaner.
Vita
Joseph Conrad è naschì sco figl da geniturs polonais, che derivavan omadus da famiglias aristocraticas, a Berdyczów en il guvernament Kiev (oz Ucraina) ch’aveva appartegnì fin il 1793 a la Pologna ed era vegnì suenter la segunda spartiziun da la Pologna sut domini russ. Il bab da Conrad, Apollo Korzeniowski, è stà scriptur e patriot polonais ed ha translatà ovras da William Shakespeare e Victor Hugo en lingua polonaisa. El ha intimà ses figl da leger litteratura polonaisa e franzosa. Per esser s’engaschà per reacquistar l’independenza polonaisa è il bab vegnì arrestà l’onn 1861, impraschunà l’emprim en la citadella da Varsovia e bandischà nov mais pli tard a Wologda en la Russia dal Nord, nua che sia dunna Ewelina (nata Bobrowska) e ses figl al han accumpagnà. L’onn 1865 è la mamma da Conrad morta là. Il bab è, suenter esser vegni relaschà, sa rendì en la part da la Pologna ch’era vegnida attribuida a l’Austria. Là ha el vivì curt temp a Cracovia, nua che ses figl ha frequentà il gimnasi, ed è mort l’onn 1869.
L’onn 1886 è Conrad daventà cun 30 onns burgais da la Gronda Britannia. Il 1888 è el daventà chapitani da l’Otago; i dueva quai esser sia suletta posiziun sco chapitani. Sias experientschas sin la mar, surtut en il Congo e sin las inslas malaicas, furman la basa da si’ovra.
Sia carriera sco scriptur ha el cumenzà vers il 1890. Sco chapitani d’ina nav a vapur en la regiun da las Cascadas da Stanley sin il Congo aveva el tschiffà auta fevra ed ha stuì vegnir manà en in canu a terra. Il canu è cupitgà, ma Conrad ha pudì vegnir salvà. Lezza giada manava el cun sai intgins chapitels da ses emprim roman. Da la fevra n’ha el mai pli pudì sa deliberar dal tuttafatg; in’ultima emprova il 1893 da puspè vegnir saun sin la mar n’ha betg gì success.
Conrad scriveva en lingua englais, la quala el aveva pir cumenzà ad emprender cun 21 onns. L’onn 1895 ha el publitgà ses emprim roman ‹Almayer’s Folly› (tud. ‹Almayers Wahn›). Sur lung temp è el stà dependent da fauturs. Pir il 1914 al è reussì il success litterar cun ‹Chance› (tud. ‹Spiel des Zufalls›). Ses romans e raquints tutgan tar las pli impurtantas ovras da la litteratura englaisa da la fin dal 19avel ed entschatta dal 20avel tschientaner. thumb|220px|La fossa da Joseph Conrad Ils 3 d’avust 1924 è Conrad mort a Bishopsbourne / Kent – nua ch’el aveva vivì cun sia famiglia dapi il 1919 – d’insuffizienza dal cor. Sia fossa sa chatta sin il santeri da Canterbury. Sin ses crap da fossa stattan ils pleds dad Edmund Spenser che Conrad aveva mess sco motto ordavant a ses penultim roman ‹The Rover› (tud. ‹Der Freibeuter›): «Sleep after toyle, port after stormie seas, Ease after warre, death after life, does greatly please.» («Il sien suenter il gieu, il port suenter la mar stemprada, il ruaus suenter la guerra, la mort suenter la vita, tut quai fa pelvaira dal bain.»).
La gronda part dals manuscrits da Conrad, tranter quels ‹Lord Jim›, ‹Nostromo› e ‹The Secret Agent›, sa chattan en il Rosenbach Museum a Philadelphia.
Joseph Conrad ha gì dus figls: Borys Conrad (1898–1978), il qual ha publitgà l’onn 1970 in cudesch da regurdientschas davart ses bab (‹My Father – Joseph Conrad›), e John Conrad (1906–1982).
Ovra e recepziun
Las pli enconuschentas ovras da Conrad èn ils romans ‹Lord Jim›, ‹Nostromo› ed ‹En il cor da la stgirezza› (engl. ‹Heart of Darkness›). Quest ultim vegn cità il pli savens e dueva sviluppar la pli grond’influenza (cf. er la versiun rumantscha).
L’interpretaziun da Conrad tras Hannah Arendt
En si’ovra ‹The Origins of Totalitarism› (tud. 1955: ‹Elemente und Ursprünge totaler Herrschaft›) alleghescha Hannah Arendt Joseph Conrad en rom da sias reflexiuns davart l’origin dal rassissem sco ina da pliras perditgas principalas e s’occupa or da questa perspectiva minuziusamain cun si’ovra.
Arendt argumentescha che l’ideologia da razza dal 20avel tschientaner saja pir sa sviluppada tras la politica d’expansiun europeica durant il temp da l’imperialissem. Punct da partenza da si’analisa furma la noziun da razza dals burs, la quala saja sa furmada sco reacziun sin lur inscunter cun ils Africans ch’eran tenor lur avis «creatiras sco spierts che na parevan d’esser ni uman ni animal» e che «populavan e surpopulavan il continent nair senza nagina realitad civilisatorica e politica perceptibla». Ils burs na vulevan però sut naginas circumstanzas appartegnair a la medema sort da creatiras sco quests – en lur egls – indigens terribels. Las atrocitads ch’èn alura suandadas (l’extirpaziun da las stirpas da Hottentots, il mazzar da Carl Peters – il fundatur da la colonia tudestga da l’Africa Orientala –, la decimaziun da la populaziun dal Congo tras il retg beltg Leopold II) interpretescha Arendt sco consequenza da questa defensiun. La mania rassistica e sias consequenzas terriblas hajan surpassà per bler la sgarschur or da la quala quella saja naschida, ma sa laschian be chapir en quest connex. Gist ils texts da Conrad, uschia Arendt, gidian da chapir l’experientscha che saja precedida a la terribla pratica dal rassissem d’ultramar:
«Sch’ins vul chapir la sgarschur da la quala quel è naschì, sche na dastg’ins betg consultar ils etnologs che stuevan gea precis esser libers da sgarschur per insumma pudair cumenzar cun la perscrutaziun ed er betg ils fanatichers da razza che fan finta da star sur tutta sgarschur ed er betg quels ch’han en lur cumbat giustifitgà cunter ideas da razza la tendenza chapaivla da vulair snegar a quellas tut fundament d’experientscha reala. Il raquint ‹En il cor da la stgirezza› da Joseph Conrad è en tutta cas pli adattà da sclerir l’origin da questas experientschas che la litteratura spezialisada istorica, politica u etnologica.»
En si’analisa dal chapitalissem tempriv en l’Africa dal Sid, il qual saja stà segnà d’aventuriers senza ideals ch’hajan represchentà il rufid da la societad europeica, recurra Arendt danovamain a Conrad. Quel haja descrit bain questa sort d’individis detestabels en la figura da signur Kurtz: «tras a tras vid e chavortg, da levsenn e flaivel, crudaivel e bugliac, plain engurdientscha, ma senza nagina curaschusadad». Arendt suppona che Carl Peters haja furmà il model per la figura da Kurtz. Arendt sa referescha er ad autras persunas da Conrad sco signur Jones or da ses roman ‹Victory› (tud. ‹Sieg›): Vers anora gentlemen da la buna societad, a l’intern scrocs plain vizis che sa scuntravan en la dschungla senza leschas e sa chapivan là a moda excellenta. Ils ‹indigens› descriva Arendt sa basond sin Conrad sco utschacs nunaccessibels che regurdavan ils rassists europeics a cussedents d’ina chasa da malsauns da spiert. Da mazzar els era sco sch’ins na mazzass nagins umans; da l’autra vart regurdavan els ad umans preistorics che parevan da princip tuttina d’avair la medema natira sco la ‹classa regenta›.
Critica ed adattaziun
thumb|200px|Signatura da Joseph Conrad Maya Jasanoff ed Adam Hochschild considereschan Joseph Conrad sco fenomen extraordinari entaifer la litteratura d’avant il 1914. Per l’ina haja el, d’in temp che blers impurtants auturs s’occupavan be d’ina regiun (p.ex. Thomas Hardy da Wessex, James Joyce da Dublin u Marcel Proust da Paris), tractà l’imperialissem brutal da las pussanzas europeicas e las consequenzas desastrusas da quel en tut il mund. Entant che auturs sco John Buchan e Rudyard Kipling hajan glorifitgà l’imperialissem, sajan pir vegnidas scrittas en il decurs dals onns 1930 ovras litteraras cun ina perspectiva critica envers la globalisaziun, uschia per exempel ‹Burmese Days› da George Orwell (1934). «Conrad viveva en in mund bundant pli vast che schizunt ils pli gronds da ses contemporans.» (Hochschild). Sin ses viadis è Conrad vegnì en contact cun la vita da blers lavurants en relaziuns precaras. El ha sez vis co che blers marinars èn vegnids senza lavur cur che las navs da vapur han chatschà a l’ur las navs a vela, ha sentì l’engurdientscha dals ritgs ed il squitsch sin las pajas, naziunalissem ed anarchissem, rebelliun e terrorissem en Russia, en l’Engalterra ed en autras parts dal mund. Ed oravant tut è el stà perditga da bleras furmas umiliantas da la lavur da sclavs.
Il scriptur nigerian Chinua Achebe percunter ha numnà Conrad in «terribel rassist» («bloody racist») ed al ha reproschà d’avair empruvà a moda litterara da liberar la conscienza da l’Europa da la paisa istorica da las atrocitads commessas envers ils Africans. Il maletg dal mund sociopatic da Conrad haja sias ragischs en l’imperialissem e si’ovra litterara saja l’emprova da chattar giustificaziuns per il fatg che l’Europa haja sfruttà e sblundregià senza remischun il continent african.
Entaifer ils discurs postmoderns e postcolonials da las scienzas culturalas vegn Conrad recepì vastamain. Uschia citeschan il film d’aventura ‹Aguirre, der Zorn Gottes› da Werner Herzog ed il drama da guerra ‹Apocalypse Now› da Francis Ford Coppola sco er ultimamain plirs gieus da computer a moda pli u main directa l’acziun, motivs u figuras dal roman ‹En il cor da la stgirezza›.
Joseph Conrad cumpara er sez repetidamain sco figura litterara. Uschia descriva per exempel W.G. Sebald en ‹Die Ringe des Saturn› detagliadamain si’uffanza. Menziunà vegn Conrad er en ‹El sueño del celta› (tud. ‹Der Traum des Kelten›) da Mario Vargas Llosa ed en ‹El amor en los tiempos del colera› (tud. ‹Die Liebe in den Zeiten der Cholera›) da Gabriel García Márquez.
District da la Sense
Il district da la Sense (tudestg: Sensebezirk) è in district dal chantun Friburg.
Geografia
Il district da la Sense giascha en l'ost dal chantun. El è numnà tenor il flum Sense (franzos Singine), che marca la plipart da ses cunfin oriental cun il chantun Berna. In auter flum dal Senseland è l'Ärgera, che nascha sco la Sense en il Senseoberland, ina regiun en il sid dal district ch'appartegna a las Prealps friburgaisas. Il nord ed il vest dal district han in'auta spessezza da la populaziun en fan part da las aglomeraziuns da Berna e Friburg.
Istorgia
Tranter il 7avel e l'8avel tschientaner han ils Alemans cumenzà cun la colonisaziun da la regiun. Els eran ils purtaders da la germanisaziun e da l'urbarisaziun entras runcada en il sidost dal chantun actual. Qua e là han els traversà la Sarine (tud. Saanne).
La regiun da la Sense è vegnida menziunada per l'emprima giada il 1076 sco Sensuna ed è dapi la restructuraziun dals anteriurs quatter Stadtpanner in agen district. La plipart dal district da la Sense appartegniva fin tar l'Ancienne Régime tar l'Aupanner e cun quai a l'intschess da la Republica da Friburg (Respublicas Friburgensis).
Plurilinguitad
thumb|220px|Tavla da bainvegni plurilingua La plurilinguitad designescha l’abilitad da l’uman da discurrer u da chapir dapli ch’ina lingua. En connex cun ina famiglia, gruppa sociala, cultura, societad, in territori u in stadi chapesch’ins sut la noziun la vigur ed il diever derasà u usità da pliras linguas ina sper l’autra tras las persunas u instituziuns involvidas. Er tar sistems d’infurmaziun, instrucziuns da diever, tavlas e.a. discurr’ins da plurilinguitad sche quels stattan a disposiziun parallelamain en pliras linguas.
Per lunschor la gronda part da l’umanitad crescha si a moda plurilingua ed emprenda d’uffant senza difficultads pliras linguas. In’ulteriura gronda cumpart dals umans emprenda en la vegliadetgna avanzada dad otg fin diesch onns u pli tard almain ina lingua estra cun bundant dapli fadia ed – en congual – damain success.
Noziun
La noziun plurilinguitad designescha
En la lingua da mintgadi na vegnan las noziuns allegadas betg adina differenziadas cleramain ina da l’autra; en las disciplinas scientificas èn ellas però definidas cleramain e cumpletteschan resp. excludan ina l’autra. En connex cun in uman che dumogna pliras linguas discurr’ins d’in poliglot.
Plurilinguitad individuala
thumb|220px|Tastatura en duas linguas: englais ed ebraic Cun plurilinguitad individuala è manegiada l’abilitad d’ina persuna da pudair sa conversar en pliras linguas. La persuna po midar d’ina lingua en l’autra sche quai serva a la conversaziun (code-switching, code mixing). En il center na stattan betg tant enconuschientschas perfetgas da la lingua, mabain plitost il pudair s’exprimer en il mintgadi en pliras linguas. La plurilinguitad d’ina persuna resulta da differents process d’emprender e dependa da blers facturs externs ed interns, sco per exempel la vegliadetgna, il lieu u la motivaziun.
La plurilinguitad individuala po avair pliras raschuns: viver al cunfin linguistic u en regiuns cun pliras linguas, viver ensemen cun persunas d’autras linguas, access a la furmaziun superiura, la cretta e l’appartegnientscha ad ina religiun etc.
Plurilinguitad territoriala
La noziun plurilinguitad territoriala designescha la preschientscha simultana da pliras linguas en in territori.
Plurilinguitad da la societad
D’ina plurilinguitad da la societad discurran ins sche las cuminanzas linguisticas al lieu influenzeschan ina l’autra. Quai vul dir ch’ils individis fan diever en il mintgadi da dapli ch’ina lingua. Questa situaziun è savens da chattar en regiuns da surposiziun al cunfin linguistic.
Plurilinguitad instituziunala
En il cas da la plurilinguitad instituziunala fan las administraziuns u instituziuns diever a bucca ed en scrit da pliras linguas. En Svizra vegnan per exempel ils servetschs publics naziunals e per part chantunals purschids en pliras linguas ed ils distribuiders a l’engrossa decleran lur products (mangiativas e.a.) en duas u trais linguas.
Diglossia
En cas da diglossia è il diever da la lingua repartì sin differentas domenas. Uschia discurr’ins per exempel al plaz da lavur auter ch’en la famiglia u tranter amis. I sa tracta pia d’ina distribuziun funcziunala da duas varietads d’ina lingua. In exempel è il diever da la lingua da standard e da la lingua da mintgadi en Svizra tudestga. Da diglossia discurr’ins er sche las varietads n’han betg la medema lingua sco basa, quai ch’è savens il cas tar immigrants ch’integreschan er lur lingua materna.
Colonisaziun
Istoricamain sa lascha l’expansiun d’in pajais (colonisaziun) considerar sco ina da las raschuns centralas ch’han manà a territoris plurilings. Savens han ils conquistaders manà cun sai lur lingua ed installà quella cun la forza en ils territoris conquistads. Quai è per exempel stà il cas tar las conquistas da la Frantscha en l’Africa. Er sche las anteriuras colonias èn oz stadis independents, è la lingua dals anteriurs colonialists sa mantegnida, damai che quella era s’etablida ed è perquai vegnida renconuschida sco lingua uffiziala suenter avair acquistà l’independenza. D’agiuntar è il fatg che las pussanzas colonialas han savens tratg cunfins a moda arbitraria; aveva avant l’invasiun coloniala mintga sterpa ses territori e sia lingua, mainan ils cunfins statals oz per part permez tras questas anteriuras unitads territorialas omogenas. Uschia èn sa sviluppadas situaziuns plurilinguas betg be en contact cun il franzos, englais ed autras linguas europeicas, mabain er tras il contact tranter linguas autoctonas.
Migraziun
In auter motiv per emprender ina lingua estra furma la migraziun. Sco minoritad linguistica èsi savens inevitabel d’emprender la lingua dal pajais ospitant. Pli gronda che la minoritad è, e pli pitschen che quest squitsch d’assimilaziun linguistica daventa.
Globalisaziun
Novissimamain gioga er la globalisaziun en la politica ed en l’economia in’impurtanta rolla per il svilup da la plurilinguitad. L’abilitad da dumagnar almain ina lingua estra vegn resguardada pli e pli sco cundiziun da basa d’ina furmaziun professiunala confurma al temp.
Tras la globalisaziun daventan la plurilinguitad, il multilingualissem e la poliglossia adina dapli noziuns-clav per la chapientscha da blers midaments entaifer la societad:
Code-switching
Sco reacziun sin las consequenzas da la globalisaziun poi esser inditgà da promover per exempel l’acquisiziun tempriva da pliras linguas tar uffants pitschens e da perscrutar linguisticamain fenomens specifics sco il code-switching. Sco tal designeschan ins il fenomen che persunas plurilinguas midan tranter las differentas varietads linguisticas, tut tenor las pretensiuns da la situaziun da communicaziun actuala. Entant ch’il fenomen è vegnì considerà pli baud sco deficit, al ves’ins oz plitost sco abilitad d’ina persuna plurilingua da s’adattar a differents modus da discutar.
Plurilinguitad natirala e da scola
thumb|220px|En scola vegnan linguas estras emprendidas a moda dirigida, vul dir pli sistematic, ma main natiral Tar l’acquisiziun da la plurilinguitad fan ins la differenza tranter l’acquisiziun nundirigida (u natirala) e l’acquisiziun dirigida tras instrucziun. Tar la plurilinguitad nundirigida sa tracti d’in process inconscient, implicit ch’ha lieu en in ambient natiral. La nova lingua vegn emprendida en rom da contacts socials quotidians, per exempel giugond cun camarats. Tar la plurilinguitad dirigida vegn la lingua estra acquistada a moda sapientiva ed explicita ensemen cun persunas d’instrucziun, per ordinari en scola.
Betg adina sa lascha però differenziar cleramain tranter l’acquisiziun nundirigida e l’acquisiziun dirigida. Savens èn las duas pussaivladads colliadas ina cun l’autra. Emprendan per exempel uffants d’immigrants la lingua en scola, ha a medem temp er lieu in’acquisiziun nundirigida en il contact cun ils uffants che discurran la lingua dal lieu sco lingua materna.
Ribeaud explitgescha che l’acquist da l’emprima lingua succedia a moda nundirigida. Uffants pitschens en la vegliadetgna da 0 fin 3 onns emprendan dals geniturs e fragliuns cun tschitschar si la lingua sco ina spungia. Ils uffants emprendan er a moda indirecta, per exempel sch’els audan a discurrer ils geniturs er senza vegnir pledentads directamain.
Tar la plurilinguitad natirala fan ins la differenza tranter duas pussaivladads: Emprendan ils uffants la segunda lingua a medem temp sco l’emprima lingua, vegn discurrì d’in’acquisiziun da l’emprima lingua bilinguala (fin la vegliadetgna da trais onns). L’auter cas furma l’acquist da la segunda (u d’ulteriuras) linguas sco uffant pli vegl u sco creschì. A partir d’ina vegliadetgna da ca. 10 onns (l’uschenumnada ‹fasa critica›) n’èsi strusch pli pussaivel da s’acquistar enconuschientschas cumplessivas d’ina lingua e da discurrer quella dal tuttafatg senza accent.
Tar l’acquisiziun tempriva e simultana da duas linguas vegn ultra da quai distinguì tranter differentas constellaziuns:
Tar famiglias da pliras linguas è sa cumprovà il princip ‹ina persuna – ina lingua›. Tenor quella duai mintga genitur discurrer cun ils uffants sia lingua materna, perquai ch’il diever da la lingua è uschia lià a persunas concretas. Ils uffants pon alura gia differenziar baud tranter la lingua da la mamma e la lingua dal bab e construir uschia successivamain in lexicon pluriling. Applitgond quest princip vegnan ils uffants gia baud conscients ch’els discurran pliras linguas. Tar uffants d’immigrants che discurran ina suletta lingua da famiglia, ma creschan si en in ambient d’autra lingua èsi fitg impurtant ch’ils geniturs restan tar lur lingua d’origin e na cumenzan betg a maschadar las linguas.
Er tar l’acquist simultan e tempriv da duas linguas na sa laschi per ordinari betg evitar ch’i sa furma ina lingua dominanta ed ina lingua pli flaivla. Igl è perquai fitg impurtant da promover omaduas linguas, per evitar che la mancanza d’in input linguistic commensurà mainia a duas linguas sviluppadas be a mesas. Da l’autra vart mussa la neurolinguistica ch’il tscharvè è gia da l’entschatta ennà preparà ad acquistar pliras linguas. Innata è numnadamain l’abilitad linguistica e betg l’enconuschientscha d’in sistem linguistic specific.
Impurtanza da l’acquisiziun da la lingua scritta
La lingua sa lascha bain emprender cun sfunsar en ina societad d’autra lingua; l’acquisiziun da la lingua scritta respectiva è però per ordinari liada a l’intermediaziun instituziunala, vul dir a l’instrucziun. Il medem vala er per l’emprima lingua: Sco lingua da scrittira emprendan uffants da migrants per ordinari be la lingua dal pajais en il qual els van a scola. Sco che accentuescha però per exempel Riehl sa lascha ina plurilinguitad equilibrada be cuntanscher cun emprender en omaduas linguas la lingua scritta. Sco metoda ch’è sa cumprovada per cuntanscher questa finamira vala l’instrucziun immersiva, vul dir l’instrucziun en l’autra lingua betg mo sco rom linguistic, mabain er en auters rom (p.ex. realias).
Schanzas da la plurilinguitad
thumb|250px|Plurilinguitad – in mund plain colurs Bain devi e datti per part singuls scienziads che rendan attent a las difficultads che pon esser colliadas cun la plurilinguitad (individi: Il midar cuntinuadamain tranter duas linguas, surtut sche quellas n’èn betg sviluppadas cumplettamain, po manar ad ina maschaida ed ir uschia a donn e cust dal sentiment linguistic; societad: barrieras linguisticas sco impediment per l’integraziun da migrants; effect negativ da pliras linguas sin la coesiun statala). Per gronda part vegnan però accentuadas las schanzas ch’èn colliadas cun la plurilinguitad. Quellas pon surtut sa manifestar sche l’acquisiziun da las duas linguas succeda baud ed a moda cumpletta.
Abilitad da communitgar
In avantatg evident da la plurilinguitad è il fatg che quella pussibilitescha da communitgar en e cun dapli gruppas socialas. Quai promova per l’ina ils contacts tranter gruppas linguisticas da differents stadis, ma sustegna er la convivenza e coesiun naziunala tranter maioritads e minoritads linguisticas a l’intern dal pajais.
Avantatgs cognitivs
Las linguas ch’in uman dumogna, al pon servir en blers reguards sco resursas linguisticas. Uffants e giuvenils che creschan si cun pliras linguas, s’endisan svelt da cuntrastar las linguas. Tras questa cumparegliaziun intenziunada sa sviluppa ina schientscha metalinguistica. Quella furma in avantatg cura ch’i sa tracta d’emprender novas linguas e tras quai novas structuras linguisticas.
Sco che Riel mussa, na sa restrenschan ils avantatgs da la plurilinguitad tar l’emprender novas linguas betg al sentiment linguistic, mabain includan er ina savida metalinguistica augmentada. Persunas plurilinguas han en quest reguard avantatgs envers persunas monolinguas, perquai ch’els èn abels d’applitgar differentas strategias linguisticas cura ch’els emprendan novas linguas (p.ex. il parafrasar u il code-switching); els s’avischinan pli segir a texts e tschertgan a moda pli intenziunada structuras e pleds ch’èn gia enconuschents. Medemamain san els determinar meglier cunfins da pleds e chapir reglas grammaticalas, damai ch’els vegnan pli attents a tals aspects che persunas monolinguas.
Pliras retschertgas cognitivas cumprovan cleramain ch’ina plurilinguitad tempriva (a partir dal sisavel onn da vita) porta avantatgs considerabels en l’acquisiziun d’ulteriuras novas linguas. Las novas linguas pon vegnir colliadas cun ils areals da las linguas ch’èn gia avant maun, quai che levgescha il process d’emprender. En ulteriurs studis han psicolinguists constatà ch’i dat ina connexiun evidenta tranter la schientscha metalinguistica e l’emprender da leger. In da quests studis ha mussà che uffants plurilings èn en quest puncts plirs mais ordavant ad uffants monolings. Quai vegn explitgà cun lur abilitad d’enconuscher pleds.
Aspects da la pragmatica
Ord vista da la pragmatica discurra Riel en connex cun persunas plurilinguas d’in «sguard differenzià sin il mund», damai che quellas sajan ablas da guardar «tras ils egliers da l’autra lingua». Quai pussibilitescha d’emprender a conuscher auters puntgs da vista e da daventar pli flexibel en l’agir.
Medemamain ord vista da la pragmatica sa lascha allegar che la bi- e plurilinguitad avra l’orizont dal singul. Da quai resultan d’ina vart avantatgs en la chapientscha vicendaivla tranter las culturas; da l’autra vart però er avantatgs en las pussaivladads da furmaziun individualas. Persunas che discurran e chapeschan pliras linguas han numerus avantatgs tant en la furmaziun sco er en l’ambient professiunal.
Midada da paradigma
Er en la Rumantschia vegn la dumonda davart las sfidas e las schanzas da la plurilinguitad manada intensivamain. Anc avant ina fin duas generaziuns prevaleva la tema ch’il contact e la maschaida da las linguas sajan surtut colliads cun dischavantatgs. En il decurs dals onns 1980 e 1990 ha alura gì lieu ina midada da paradigma – l’emprim en la scienza, pli tard er en la vasta populaziun, e quai betg il davos grazia a campagnas correspundentas da Radiotelevisiun Svizra Rumantscha (‹Tgi che sa rumantsch sa dapli›) e da la Lia Rumantscha.
‹Plurilinguitad – ina schanza unica›
thumb|180px|Tavla bilingua a Laax Il 2005 han ils dus linguists e magisters Rico Cathomas e Werner Carigiet edì la broschura ‹Educaziun bi- e plurilingua. Respostas a dumondas fundamentalas›. Il 2008 è cumparida la versiun surlavurada ed amplifitgada en furma dal cudesch ‹Plurilinguitad – ina schanza unica. Educaziun bi- e plurilingua en la famiglia ed en scola›. Partind da l’exempel da la famiglia Caselli tractan ils auturs dumondas fundamentalas da l’educaziun bi- e plurilingua en tschintg secturs: neurolinguistica, psicolinguistica, edulinguistica, sociolinguistica e linguistica en general.
I suondan in pèr ponderaziuns-clav en connex cun la plurilinguitad che sa basan surtut sin las lavurs da Cathomas e Carigiet:
Avantatgs d’ina educaziun bi- u plurilingua: Ina persuna che sa dapli ch’ina lingua sa communitgar cun pliras persunas e dispona qua tras d’in pli grond champ d’experientscha. La plurilinguitad cumpiglia er in avantatg da concurrenza sin la fiera da lavur. Savens sutvalitesch’ins quest aspect economic da linguas minoritaras. La bi- e plurilinguitad porta er avantatgs en il pensar: Uffants bilings enconuschan per mintga object plirs pleds. Els han uschia la pussaivladad da far connexs tranter las linguas e quai sustegna in pensar flexibel e creativ.